|  |  |  |  |
| --- | --- | --- | --- |
|        |  |  |  |
|  |  |
|  |  |
|  |  |
|  |  |
|  |    |
|  |  |  |  |  |
| Deres ref.: | Vår ref.: |  |  | Dato: |
|   | 24/26698/24/234642/EKARS | 27.11.2024 |

Høring av forslag til Barnehagebehovsanalyse 2024-2043

Bærum kommune sender med dette på høring forslag til Barnehagebehovsanalyse 2024-2043. Analysen gir en overordnet oversikt over forventet behov for barnehageplasser i kommunen og inneholder en skisse til hvordan behovet kan løses.

Formålet med Barnehagebehovsanalysen er å lage et beslutningsgrunnlag for å sikre riktig dimensjonert barnehagekapasitet i kommunen. Kapasiteten bør så langt det er mulig være robust for naturlige svingninger i barnetall.

**Hovedtrekk i forslaget som sendes på høring**

Barnehagebehovsanalysen viser behovet for kapasitetsøkning i barnehagesektoren ut fra kommunens nåværende befolkning og befolkningsprognose man beregner med utgangspunkt i boligbygging som er lagt inn i kommunens boligbyggeprogram. Det legges opp til at det skal etableres omtrent 1400 nye barnehageplasser i kommunen de neste 20 årene. Det skal gjennomføres 22 ulike barnehageprosjekter i analyseperioden, dette er bygging av nye barnehager (både private og kommunale), samt omstruktureringer/rehabiliteringer av allerede eksisterende bygg. Det ligger inne forslag om fem sammenslåinger/avviklinger i analysen, henholdsvis Sleiverud barnehage, Grav barnehage avd. Øvrevoll, Østerås barnehage avd. Ovenbakken og Hundsund barnehage.

En eventuell avvikling av Hundsund barnehage vil bli behandlet sammen med Skolebehovsanalyse 2024-2043 våren 2025. Det er likevel ønskelig med innspill på forslaget om avvikling. Helset barnehage, avd. Helset skal etter planen rives og det skal bygges ny barnehage på samme tomt med planlagt ferdigstillelse i 2030.

De siste befolkningsprognosene viser svakt synkende barnetall (alderen 1-5 år) de nærmeste årene. Antall barn i alderen 1-5 år i kommunen stiger igjen når vi nærmer oss 2029/2030. Veksten fordeler seg noe ujevnt i kommunen, og henger i stor grad sammen med de planlagte utbyggingsområdene i kommunen.

Samlet sett har kommunen god kapasitet, men det er store variasjoner mellom de ulike opptaksområdene.

I arbeidet med analysen har følgende strategiske grep vært i fokus:

* Utnytte kapasitet i eksisterende barnehager
* Omstrukturering for å oppnå hensiktsmessige størrelser og for å møte rehabiliteringsbehov
* Erverve tomter til fremtidige barnehager
* Etablere nye barnehager
* Etablere større og mer arealeffektive og kostnadseffektive enheter

I tråd med [Barnehagebehovsanalyse 2022-2041](https://www.baerum.kommune.no/globalassets/styrende-dokumenter/barnehagebehovsanalyse-2022-2041-vedtatt-av-kst-nov.-2022.pdf) foreslås det også i denne Behovsanalysen å etablere store barnehager. Det har vært lagt til grunn at nyetablerte kommunale barnehager fortrinnsvis skal ha mellom 110 og 200 plasser.

Det er arealknapphet i Bærum kommune. Ved behandling av område- og reguleringsplaner for boliger eller andre formål hvor det finnes arealer som kan være egnet til barnehage, må kommunen sikre arealer til dette formålet.

I Barnehagebehovsanalysens kapittel 4 gjøres det en vurdering av befolkningsprognoser og barnehagekapasitet innenfor hvert enkelt opptaksområde, og eventuelt anbefaling om det bør bygges barnehage i området i planperioden. Dette gjelder både nye barnehager og omstruktureringsprosjekter.

Dere inviteres herved til å gi innspill og merknader til behovsanalysen.

Vi ber særlig om at barnehagene sammen med Samarbeidsutvalgene vurderer, og gir tilbakemelding på de konsekvenser løsningsskissen har for egen virksomhet og det området barnehagen er en del av. Vi oppfordrer også til å dele deres synspunkter på hvordan de foreslåtte endringene kan tenkes å påvirke barnas trivsel og utvikling. Gjennom dette kan vi i størst mulig grad ivareta barnets beste i vår vurdering av høringsinnspillene.

**Frist for å sende høringssvar er fredag 3. januar 2025.**

**Det gjennomføres et åpent høringsmøte 10. desember 2024**. Se kommunens nettsider for mer informasjon og påmelding.

Høringssvaret sendes til: post@baerum.kommune.no

Vi ber om at e-post i emnefeltet merkes med «Høringsuttalelse Barnehagebehovsanalyse 2024-2043, navn på avsender, arkivsak 24/26698».

Eventuelle spørsmål knyttet til gjennomføring av høringen kan rettes til Espen Karstensen på:

espen.karstensen@baerum.kommune.no

Etter at høringsrunden er gjennomført vil Kommunedirektøren vurdere høringsuttalelsene og oppdatere behovsanalysen før den fremmes for politisk behandling.

Med hilsen

|  |  |
| --- | --- |
| Monica Andersen |  |
| kommunalsjef Oppvekst barnehage |  |
|  | Espen Karstensen |
|  | spesialrådgiver |

*Dokumentet er elektronisk godkjent og trenger derfor ikke signatur*

| Kopi til: |
| --- |
|   |
| Vedlegg: |  |
|    |   |